Ditsem Nuus - Belge besoek slagoffers van blanke armoede en plaasaanvalle
'n Groep sakemanne vanuit België het Suid-Afrika verlede week besoek om hulself op hoogte te stel van blanke armoede en plaasmoorde. Die groep, wat nie van 'n politieke organisasie is nie, het spontaan besluit om self met 'n bewusmakingsveldtog in Europa te begin oor wat werklik met minderhede in Suid-Afrika aan die gang is en hoe o.m. SEB en ander rassistiese wetgewing blanke Suid-Afrikaners die afgelope 24 jaar in armoede gedompel het en ook hoe plaasboere aangeval en vermoor word.
Die afvaardiging het by die VF Plus in Gauteng kom aanklop, wat hulle toe gaan wys het hoe lyk blanke armoede in die weste van Pretoria, die Meyerton-omgewing asook blanke plakkerskampe aan die Wes-Rand van Gauteng.
Slagoffers wat plaasaanvalle oorleef het in die provinsie, is ook besoek en het slagoffers die afvaardiging meegedeel dat die aanvallers heeltyd woorde aan hul geuiter het soos: "We are going to kill you! You stole our land! You will be taught a lesson!".
Die besoekers het aangedui dat hulle 'n opvolgbesoek later in die jaar beplan met 'n groter afvaardiging. Die besoek volg ook op besoeke deur die VF Plus die afgelope tyd aan Europa, Amerika en Australië. Vir meer besonderhede, kontak Philip van Staden by 060 556 4347.